อยากรู้กันไหมคะว่าหนึ่งล้านปีที่ผ่านมา
เกิดอะไรขึ้นกับมนุษยชาติบ้าง
สวัสดีค่ะ วิวจากแชนเนล Point of View ค่ะ
คลิปนี้นะคะเป็นโอกาสพิเศษจริง ๆ ค่ะ เพราะว่า
ช่อง Point of View ของเราเพิ่งจะครบ
หนึ่งล้าน subscriber นะคะ
ขอบคุณทุกคนจริง ๆ ที่ติดตามกันมาอย่างยาวนานน่ะนะ
หลังจากที่วิวครบหนึ่งล้าน subscriber เนี่ย
วิวก็คิดว่าวิวควรจะมีคลิปวิดีโอพิเศษอะไรซักคลิปนึง
ช่องเราเนี่ยเป็นช่องที่เล่าเรื่องราวที่ทั้งสนุกแล้วก็ได้สาระใช่ไหม
หลายต่อหลายครั้งค่ะ เราเล่าเรื่องราวเกี่ยวกับประวัติศาสตร์
แล้วเราก็เล่าแต่เหตุการณ์นั้น
แต่เชื่อว่าหลายคนที่ดูช่องวิวมานานเนี่ย
อาจจะยังเรียงไม่ค่อยถูกนะคะว่า
เอ๊ะ เหตุการณ์ไหนเกิดก่อน เหตุการณ์ไหนเกิดหลัง
วิวก็เลยจัดมาเล่าเป็นคลิปพิเศษคลิปนี้นะคะ
ซึ่งวิวจะเรียงลำดับ
ประวัติศาสตร์ของมนุษยชาติค่ะ ทั้งหมดหนึ่งล้านปีนะคะ
เท่ากับจำนวน subscriber ของวิวเลย
ว่าหนึ่งล้านปีที่ผ่านมาเนี่ยนะคะ
เกิดอะไรขึ้นกับมนุษยชาติบ้าง
จะเป็นอีกหนึ่งคลิปที่ไปไวมาก ๆ นะคะ
และถ้าสมมติว่าใครฟังไม่ทันนะคะ
ดูในคอมกดตรงนี้
ดูในมือถือกดตรงนี้นะคะ
มันจะมีปุ่มที่เรียกว่า playback speed
ลดความเร็วที่วิวพูดลงนิดนึงนะคะ น่าจะฟังทันได้มากขึ้นค่ะ
นอกจากนี้นะคะยังต้องบอกอีกอย่างนึงว่า
คลิปนี้จะเป็นแค่การเล่าคร่าว ๆ เท่านั้นนะคะ
ถ้าสมมติว่าใครอยากเจาะลึกลงไป
อยากรู้ว่าในเหตุการณ์ไหนมีอะไรเนี่ย
ลองกดไปดูที่คลิปเก่า ๆ ที่วิวทำไว้ได้แล้วนะคะ
ทำไว้หลายต่อหลายคลิปแล้ว
ส่วนถ้าเหตุการณ์ไหนยังไม่ได้เล่าก็
คอมเมนต์ขอมาด้านล่างได้เช่นกันค่ะ
เรามาเฉลิมฉลองหนึ่งล้าน subscriber
ของช่อง Point of View แบบสนุกแล้วก็มีสาระ
ไปพร้อม ๆ กับประวัติศาสตร์มนุษยชาติหนึ่งล้านปีค่ะ
ถ้าพร้อมกันแล้วก็ไปฟังกันเลย
ถึงวิวจะบอกว่าจะเล่าประวัติศาสตร์มนุษยชาติหนึ่งล้านปี
แต่ว่ามนุษย์แบบพวกเราที่เรียกว่า Modern human เนี่ยนะคะ
ยังเกิดมาไม่ถึงหนึ่งล้านปีค่ะ
ดังนั้นวิวขออนุญาตแถมไปจนถึง
บรรพบุรุษของมนุษย์นะคะ
แล้วก็ยืดเวลาไปจนกระทั่งถึง
สองล้านห้าแสนปีก่อนค่ะ
สองล้านห้าแสนปีก่อนนะคะ
บรรพบุรุษของมนุษย์เริ่มเกิดขึ้นมาค่ะ
จนกระทั่งเจ็ดแสนปีก่อนค่ะ
เผ่าพันธุ์มนุษย์ที่เรียกว่า Homo erectus เนี่ย
ซึ่งเป็นมนุษย์หลังตรงเผ่าพันธุ์แรกเนี่ยนะคะ
ก็เกิดขึ้นที่แอฟริกาค่ะ แล้วก็เริ่มเดินทางไปที่ต่าง ๆ ของโลก
ทำให้เผ่าพันธุ์ Homo เนี่ยนะคะ
เกิด Homo นู้น Homo นี้มากมาย
แล้วก็แพร่กระจายไปทั่วโลกค่ะ
ห้าแสนปีก่อนนะคะ บรรพบุรุษของมนุษย์ที่เรียกว่า
Neanderthals เกิดขึ้นในยุโรปแล้วก็ตะวันออกกลาง
จนกระทั่งสามแสนปีก่อนเนี่ยนะคะ
มนุษย์ถึงเริ่มรู้จักใช้ไฟค่ะ
ซึ่งการใช้ไฟเนี่ยนะคะ
นอกจากจะทำให้การล่าสัตว์ง่ายขึ้นแล้วเนี่ย
ยังทำให้เกิดการหุงหาอาหารต่าง ๆ
และทำให้มนุษย์สามารถเข้าถึงแหล่งพลังงานที่ง่ายขึ้น
ไม่ต้องใช้เวลาย่อยอาหารนานเท่าเดิมค่ะ
จนกระทั่งเมื่อสองแสนปีก่อนเนี่ยนะคะ
เกิดเผ่าพันธุ์มนุษย์เผ่าพันธุ์นึงค่ะ นั่นก็คือ
Homo Sapiens นั่นเองที่บริเวณแอฟริกาตะวันออกนะคะ
Homo Sapiens เนี่ยนะคะก็ใช้ชีวิตอยู่ใน
แอฟริกาตะวันออกมาเรื่อย ๆ ค่ะ
จนกระทั่ง 70,000 ปีก่อนนะคะ
เกิดการปฏิวัติการรับรู้ค่ะ
Homo Sapiens เริ่มรู้จักการใช้ภาษา
เริ่มมีการสื่อสารระหว่างกัน
และที่สำคัญเริ่มแพร่กระจายนะคะ จากแอฟริกาตะวันออก
ไปสู่ส่วนต่าง ๆ ของโลกค่ะ
จนกระทั่ง 13,000 ปีก่อนนะคะ
เผ่าพันธุ์มนุษย์อื่น ๆ นอกจาก Homo Sapiens เนี่ย
ก็สูญพันธุ์ไปจนหมดโลกเลยนะคะ
ซึ่งสาเหตุก็ยังถกเถียงกันอยู่ค่ะว่า
เกิดจากการผสมกับ Homo Sapiens รึเปล่าหรือว่า
เกิดจากการโดน Homo Sapiens ล่าจนสูญพันธุ์
ก็ไม่รู้เหมือนกันนะคะ
เมื่อ 10,000 ปีก่อนนะคะ
มนุษย์เริ่มรู้จักการเพาะปลูก การเลี้ยงสัตว์ค่ะ
ซึ่งก็คือการปฏิวัติการเกษตรนั่นเอง
และที่สำคัญค่ะ นี่คือสิ่งที่เรียกว่า
Modern human หรือว่ามนุษย์แบบพวกเรานี่ล่ะค่ะ
และแล้วนะคะ พวกเราก็ก้าวพ้นยุคก่อนประวัติศาสตร์
เข้าสู่ยุคประวัติศาสตร์
เมื่อมนุษย์เริ่มรู้จักการจดบันทึกค่ะ
หลังจากที่เมื่อกี้วิวพูดว่ากี่ปีก่อน กี่ปีก่อนมาตลอดนะคะ
เมื่อเข้าสู่ยุคประวัติศาสตร์
วิวขออนุญาตใช้ระบบคริสต์ศักราชในการเล่าค่ะ
เพื่อที่จะทำให้ทุกอย่างง่ายขึ้นนะคะ
เมื่อ 3,500 ปีก่อนคริสต์ศักราชค่ะ
เกิดเหตุการณ์สำคัญเกี่ยวกับมนุษยชาตินั่นก็คือ
มนุษย์เริ่มอยู่รวมกันเป็นอาณาจักรนะคะ
บริเวณลุ่มแม่น้ำไทกริส-ยูเฟรทีส
ซึ่งเราจะเรียกอารยธรรมนั้นว่า
อารยธรรมเมโสโปเตเมียนั่นเอง
และถ้าใครจำได้จะรู้ว่าอารยธรรมนี้
มนุษย์เริ่มเรียนรู้การจดบันทึกเป็นครั้งแรกก็คือ
อักษรลิ่มคูนิฟอร์มของพวกสุเมเรียนนะคะ
หลังจากที่เกิดอารยธรรมเมโสโปเตเมียขึ้น
ที่บริเวณลุ่มแม่น้ำไทกริส-ยูเฟรทีส
ลุ่มแม่น้ำสำคัญอื่น ๆ ของโลกก็เกิดอารยธรรมขึ้นตาม ๆ มา
ไม่ว่าจะเป็นบริเวณลุ่มแม่น้ำไนล์ก็เกิดอารยธรรมอียิปต์
ลุ่มแม่น้ำฮวงโหก็เกิดอารยธรรมจีน
และลุ่มแม่น้ำสินธุก็เกิดอารยธรรมดราวิเดียน
แต่ละอารยธรรมก็มีการติดต่อค้าขายกันค่ะ
มีการแลกเปลี่ยนของไปมา
และที่สำคัญช่วงเวลานี้เกิดอีกอย่างนึงค่ะ นั่นก็คือ
ความเชื่อเรื่องเทพเจ้านั่นเอง
จะเห็นว่าความเชื่อเทพเจ้าของจีน
เทพเจ้าของเมโสโปเตเมีย
เทพเจ้าของอียิปต์
ก็เกิดขึ้นในช่วงเวลานี้ด้วยล่ะค่ะ
จนกระทั่ง 3,000 ปีก่อนคริสต์ศักราชนะคะ
เกิดจักรวรรดิแรกในโลกขึ้นค่ะ
นั่นก็คือจักรวรรดิอัคคาเดียนของพระเจ้าซาร์กอนนั่นเอง
ซึ่งจักรวรรดินี้นะคะก็เกิดอยู่ในอารยธรรมเมโสโปเตเมียค่ะ
และการเกิดจักรวรรดิเนี่ยทำให้
concept ของการทหารสำคัญขึ้นนะคะ
มนุษย์เริ่มใช้กำลังกันค่ะ แล้วก็
เริ่มให้ความสำคัญกับอาวุธ
กับเขตแดน กับอะไรต่าง ๆ นะคะ
หลังจากเกิดจักรวรรดิอัคคาเดียนขึ้น
ก็มีจักรวรรดิต่าง ๆ ผุดขึ้นตามมาเต็มไปหมดในโลกนะคะ
ส่วนฝั่งจีนตอนนี้เริ่มเข้าสู่สมัยราชวงศ์เซี่ยนะคะ
ซึ่งเป็นราชวงศ์โบราณ
และตามมาด้วยราชวงศ์ชางในลำดับต่อไปค่ะ
2,500 ปีก่อนคริสต์ศักราชนะคะ
ไม่น่าเชื่อเลยว่าช่วงเวลานี้
แมมมอธเพิ่งจะสูญพันธุ์ค่ะ
2,000 ปีก่อนคริสต์ศักราช
ชาวอารยันยึดครองอินเดียนะคะ
ขับไล่ชาวพื้นเมืองดราวิเดียนลงใต้
เกิดศาสนาพราหมณ์ฮินดูขึ้นค่ะ
1,300 ปีก่อนคริสต์ศักราช
โมเสสพาชาวยิวหนีออกจากอียิปต์นะคะ
ฉากทะเลแหวกก็ตอนนี้นี่แหละ
1,100 ปีก่อนคริสต์ศักราช
เกิดการใช้เหล็กแพร่กระจายไปทั่วโลกค่ะ
ส่วนฝั่งจีนเนี่ยนะคะ ราชวงศ์ชางลงจากอำนาจค่ะ
และมีอีกราชวงศ์นึงขึ้นมามีอำนาจแทน
นั่นก็คือ ราชวงศ์โจว นั่นเองนะคะ
อีก 100 ปีถัดไปค่ะ 1,000 ปีก่อนคริสต์ศักราชนะคะ
เกิดกษัตริย์พระองค์สำคัญ 2 พระองค์ขึ้นในหมู่ชาวยิวค่ะ
นั่นก็คือ กษัตริย์เดวิด แล้วก็กษัตริย์โซโลมอนนะคะ
และเวลาห่างกันไม่เท่าไหร่เลยค่ะ
แค่ประมาณ 200 กว่าปีเท่านั้นเอง
776 ปีก่อนคริสต์ศักราชนะคะ
มีการบันทึกว่าเกิดโอลิมปิกครั้งแรกที่กรุงเอเธนส์ค่ะ
ซึ่งโอลิมปิกอันนั้นก็จะถือว่าเป็นโอลิมปิกสมัยโบราณนะคะ
40 ปีถัดมานะคะ 735 ปีก่อนคริสต์ศักราช
เกิดการก่อตั้งกรุงโรมขึ้นค่ะ
ผ่านไปอีกไม่ถึง 100 ปีนะคะ 660 ปีก่อนคริสต์ศักราช
กษัตริย์จิมมุ ซึ่งเป็นกษัตริย์พระองค์แรกของญี่ปุ่น
ตามความเชื่อเนี่ย ก็ขึ้นปกครองประเทศญี่ปุ่นค่ะ
550 ปีก่อนคริสต์ศักราช
ช่วงนี้เกิดจักรวรรดิเปอร์เซีย จักรวรรดิสำคัญของโลก
ในช่วง 500 ปีก่อนคริสต์ศักราชนะคะ
เป็นช่วงเวลาที่อารยธรรมใหญ่ ๆ ของโลก
กำลังเฟื่องฟูสุดขีดค่ะ
ช่วงเวลานี้เองค่ะ ต้องบอกว่าเป็นช่วงเวลาที่
มีเหตุการณ์สำคัญในโลกเกิดขึ้นเยอะมากนะคะ
เพราะถ้าเอาง่าย ๆ นะคะ
ในอินเดีย 500 ปีก่อนคริสต์ศักราชเนี่ยก็คือช่วงเวลาของ
พระพุทธเจ้าในอินเดียนั่นเองค่ะ
ดังนั้น นี่คือช่วงเวลาการเกิดศาสนาพุทธในอินเดียนะคะ
พร้อม ๆ กับที่อาณาจักรมคธในอินเดียเนี่ย
ยิ่งใหญ่ภายใต้การปกครองของพระเจ้าพิมพิสารค่ะ
และยังเกิดสิ่งสำคัญอีกสิ่งนึงในอินเดียนะคะ
นั่นก็คือการใช้เลขศูนย์เป็นครั้งแรกของโลกค่ะ
ฝั่งเมโสโปเตเมียเนี่ย
หลายคนนึกว่าอารยธรรมแถวนั้นล่มสลายไปแล้วนะคะ
แต่จริง ๆ แล้วมันยังอยู่ค่ะ
พร้อมกันนี้นะคะ ในจักรวรรดิโรมันก็เริ่ม
เปลี่ยนการปกครองจากระบอบกษัตริย์
เป็นระบอบสาธารณรัฐเป็นครั้งแรกค่ะ
ฝั่งกรีกก็ไม่น้อยหน้านะคะ
เกิดสงครามกับเปอร์เซียค่ะ
ซึ่งเรียกว่า Greco-Persian Wars นะคะ
ในสงครามครั้งนี้มีการไปตีเมืองเมืองนึง
ชื่อว่า เมืองมาราธอน ค่ะ
ทำให้เกิดเหตุการณ์ที่มีคนเนี่ยวิ่งส่งสารระหว่างเมืองนะคะ
และเป็นที่มาของชื่อการวิ่งมาราธอนนั่นเอง
ส่วนฝั่งจีน ร่วมสมัยกับพระพุทธเจ้าของเราเนี่ยนะคะ
ก็เป็นยุคสมัยของนักปราชญ์คนสำคัญ
นั่นก็คือ ขงจื๊อ ค่ะ
100 ปีถัดมานะคะ ฝั่งกรีกโรมันบอกเลยว่าเป็นช่วงเวลาที่
เต็มไปด้วยนักคิดที่มีชื่อเสียงค่ะ ไม่ว่าจะเป็น
โสเครตีส เพลโต อริสโตเติลนะคะ
และก็เกิดการสร้างมหาวิหารพาร์เธนอนขึ้นค่ะ
เรียกได้ว่าเป็นยุครุ่งเรืองของกรีกเลยทีเดียวนะคะ
100 ปีถัดมานะคะ 300 ปีก่อนคริสต์ศักราชค่ะ
เป็นยุคสมัยของพระเจ้า Alexander the Great หรือว่า
อเล็กซานเดอร์แห่งมาซิโดเนียนะคะ
ซึ่งเป็นกษัตริย์กรีกที่
เกรียงไกรมาก ๆ แล้วก็รบชนะเปอร์เซียค่ะ
เรียกได้ว่าแผ่กระจายอำนาจกว้างไกลมากจริง ๆ นะคะ
ฝั่งอินเดียนะคะ มีราชวงศ์นึงเพิ่งจะขึ้นมามีอำนาจค่ะ
นั่นก็คือ ราชวงศ์เมารยะ นั่นเอง
และพระเจ้าจันทรคุปต์ที่ 1 นะคะ กษัตริย์เมารยะ
ก็รวบรวมอำนาจในอินเดีย ค่อนข้างจะ
ได้แผ่นดินผืนใหญ่เลยทีเดียวค่ะ
และลูกหลานของพระเจ้าจันทรคุปต์ที่ 1 นะคะก็คือ
พระเจ้าอโศกมหาราช
คนที่ส่งสมณทูตมาที่ต่าง ๆ ทั่วโลก
ทำให้พระพุทธศาสนาแผ่กระจายไปทั่วนั่นเองค่ะ
ส่วนฝั่งจีนนะคะก็เป็นช่วงเวลาที่รวมประเทศเหมือนกันค่ะ
เพราะว่าเป็นช่วงเวลาของจิ๋นซีฮ่องเต้นะคะ
ที่รวบรวมอาณาจักรต่าง ๆ
อย่างไรก็ตามนะคะ ยุคสมัยของจิ๋นซีฮ่องเต้นี่อยู่ไม่นานเลยค่ะ
ก็เรียกได้ว่ามีการเปลี่ยนราชวงศ์กันรัว ๆ น่ะนะ
จนกระทั่งถึงสมัยราชวงศ์ฮั่นค่ะ
และในช่วงเวลานี้เองก็เริ่มเกิด
เส้นทางเส้นไหมนะคะ ซึ่งเป็นเส้นทางการค้าขายระหว่าง
จีนกับตะวันตกค่ะ
200 ปีก่อนคริสต์ศักราชนะคะ
ชาวจีนเริ่มคิดค้นกระดาษได้ค่ะ
ผ่านไปอีก 100 กว่าปีค่ะ
ก็เกิดเหตุการณ์สำคัญของโลกขึ้นนะคะ ที่กรุงโรมค่ะ
44 ปีก่อนคริสต์ศักราชนะคะ
จูเลียส ซีซาร์ โดนบรูตัสคนสนิทสังหารค่ะ
ทำให้โรมเนี่ยสิ้นสุดยุคสาธารณรัฐนะคะ
แล้วก็เข้าสู่ยุคจักรวรรดิโรมันแทนนะคะ
แน่นอนว่าคนที่ร่วมสมัยกับจูเลียส ซีซาร์ก็คือ
คลีโอพัตราที่ 7 นะคะ
ที่สิ้นพระชนม์ปุ๊บก็ถือเป็นอัน
ปิดฉากราชวงศ์ทอเลมีของอียิปต์
ที่อยู่มาตั้งแต่สิ้นสุดสมัยพระเจ้าอเล็กซานเดอร์มหาราชค่ะ
และแล้วนะคะ เราก็พ้นช่วงเวลาก่อนคริสต์ศักราชค่ะ
มาที่คริสต์ศักราชที่ 1 นะคะ
เกิดบุคคลสำคัญของโลก นั่นก็คือ
พระเยซูคริสต์ค่ะ
ก็เกิดขึ้นมาที่ในจักรวรรดิโรมันนะคะ
คริสต์ศตวรรษที่ 2
จีนสิ้นสุดยุคของราชวงศ์ฮั่น
และก้าวเข้าสู่ยุคสามก๊ก
ฝั่งอาณาจักรโรมัน จักรพรรดิคอนสแตนตินที่ 1
แบ่งอาณาจักรเป็นโรมันตะวันตกและโรมันตะวันออก
ช่วงเวลาเดียวกันในทวีปอเมริกา
อารยธรรมมายากำลังรุ่งเรือง
ค.ศ. 476
เกิดเหตุการณ์สำคัญของโลกขึ้นนั่นก็คือ
จักรวรรดิโรมันตะวันตกนะคะ ล่มสลายไป
ทำให้ฝั่งยุโรปเข้าสู่ยุคกลางอย่างเป็นทางการค่ะ
คริสต์ศตวรรษที่ 6 ถึง 7
เกิดศาสนาสำคัญของโลกคือ อิสลาม
บริเวณซาอุดิอาระเบีย
ฝั่งยุโรปแบ่งพื้นที่เป็นประเทศต่าง ๆ มากมาย
และเริ่มการปกครองแบบศักดินาสวามิภักดิ์
ส่วนจีนเข้าสู่ยุคราชวงศ์สุ่ยและถังตามลำดับ
ซึ่งถือเป็นยุคทองของอารยธรรมจีน
บูเช็กเทียนก็อยู่ในยุคนี้นี่แหละค่ะ
ติดกัน เพื่อนบ้านญี่ปุ่นก็เข้าสู่ยุคนาระ
ที่มีเมืองนาราที่กวางเยอะ ๆ เป็นเมืองหลวงนะคะ
ส่วนไทยของเราตอนนั้น
อาณาจักรทวารวดีกำลังรุ่งเรืองค่ะ
100 ปีผ่านไปนะคะ ในคริสต์ศตวรรษที่ 8 ค่ะ
อิสลามเริ่มแข็งแกร่งขึ้นนะคะ
แล้วก็เริ่มไล่ยึดดินแดนต่าง ๆ ค่ะ
ทำให้เกิดราชวงศ์อับบาสิยะฮ์ขึ้นนะคะ และที่สำคัญ
อิสลามเข้าตีกรุงคอนสแตนติโนเปิล
หรือว่าจักรวรรดิโรมันตะวันออกนั่นเองค่ะ
ส่วนฝั่งตะวันออกของเรานี่ก็ไม่น้อยหน้าเลยนะคะ
เพราะว่าจีนเพิ่งคิดค้นสิ่งสำคัญสิ่งนึงได้ค่ะ นั่นก็คือ
ดินปืน นั่นเองนะคะ
ซึ่งจะกลายเป็นอาวุธที่ทั่วโลกใช้กันค่ะ
และบริเวณเอเชียตะวันออกเฉียงใต้ของเราเนี่ยนะคะ
เขมรเข้าสู่ยุคพระนครค่ะ
ก็คือยุคที่ใช้นครวัดเป็นศูนย์กลางอำนาจนั่นเองนะคะ
100 ปีถัดไปค่ะ ในคริสต์ศตวรรษที่ 9 นะคะ
ในยุโรปมีสิ่งที่น่าสนใจเกิดขึ้น นั่นก็คือ
ไวกิง (Vikings) นั่นเองค่ะ
แหม่ะ คิดว่าไวกิงนี่เก่ามากใช่ไหม
จริง ๆ ก็ 100 ปีหลังนครวัดนี่เองนะคะ
ไวกิงเริ่มแพร่กระจายไปทั่วยุโรปค่ะ แล้วก็
ยึดที่นั่น ยึดที่นี่ เต็มไปหมดเลยนะคะ
200 ปีถัดไปค่ะ คริสต์ศตวรรษที่ 11 นะคะ
ในญี่ปุ่นเกิดสิ่งสำคัญขึ้นสิ่งนึงค่ะ นั่นก็คือ
เก็นจิ โมโนกาตาริ หรือว่า
ตำนานเก็นจิ
ซึ่งถือว่าเป็นนวนิยายรักเรื่องแรกของโลกขึ้นค่ะ
ส่วนฝั่งตะวันตกนะคะ
ศาสนาคริสต์กำลังเกิดเหตุการณ์สำคัญค่ะ
คือการแยกนิกายกันนะคะระหว่าง
นิกายคาทอลิก กับ นิกายออร์ทอดอกซ์ค่ะ
และในอังกฤษเนี่ยนะคะ พระเจ้า William the Conqueror
หรือว่า วิลเลียมผู้พิชิต เนี่ยนะคะ
สามารถยึดอังกฤษได้
ส่วนฝั่งยุโรปเนี่ยนะคะก็วุ่นวายไม่แพ้กันค่ะ
เพราะว่าคริสต์กับอิสลามเริ่มตีกันแล้วนะคะ
เกิดสงครามครูเสดขึ้นเป็นครั้งแรกเนื่องจากว่า
คริสต์ต้องการยึดดินแดนเยรูซาเล็มคืนจากมุสลิมนะคะ
100 ปีถัดไปนะคะ ในคริสต์ศตวรรษที่ 12
เริ่มมีมหาวิทยาลัยต่าง ๆ ตั้งขึ้นแล้วนะคะ
รวมถึงมหาวิทยาลัยออกซ์ฟอร์ดก็ตั้งขึ้นในช่วงเวลานี้ด้วยค่ะ
ส่วนฝั่งญี่ปุ่นนี่ก็ไม่น้อยหน้านะคะ
เป็นช่วงเวลาที่โชกุนจากตระกูลมินาโมโตะเนี่ย
ขึ้นมามีอำนาจเป็นครั้งแรกค่ะ
และแน่นอนนะคะ แถบแอเชียใต้นี่ก็เดือดไม่แพ้กันค่ะ
เพราะว่าอิสลามนะคะ สามารถเข้ามามีอำนาจ
เหนืออินเดียได้ในที่สุดค่ะ
แล้วก็มีการบุกเข้ามาเผาทำลายมหาวิทยาลัยนาลันทา
ซึ่งเป็นมหาวิทยาลัยสงฆ์ เรียกได้ว่าราบไปเลยทีเดียวนะคะ
ไม่ใช่ว่าอิสลามจะตีแค่กับฝั่งอินเดียนะคะ
แต่ว่ากับฝั่งยุโรปก็ยังตีกับคริสต์อยู่ค่ะ
เพราะว่าสงครามครูเสดก็ยังเกิดขึ้นเป็นระยะ ๆ
หลายระลอกด้วยกันค่ะ
ตัดภาพมาที่คริสต์ศตวรรษที่ 13 ค่ะ
จักรวรรดิมองโกลเริ่มก่อตัวขึ้นนะคะ ในยุคสมัยของ
เจงกีสข่านนั่นเอง คุ้นชื่อกันดีนะคะ
เรียกได้ว่าจักรวรรดิมองโกลเนี่ยเติบโตมาก ๆ
แผ่กระจายอำนาจไปจนถึงยุโรปเลยทีเดียว
และแล้วก็มาถึงยุคสมัยของกุบไลข่านนะคะ
ซึ่งสามารถขึ้นปกครองเมืองจีนได้สำเร็จ
แล้วก็ทำให้จีนเข้าสู่ยุค
ราชวงศ์หยวน ซึ่งเป็นราชวงศ์มองโกลค่ะ
ในเวลาเดียวกันนี้เองนะคะ
มีชาวเวนิสคนนึงชื่อว่า มาร์โค โปโล
เริ่มออกเดินทางไปตามที่ต่าง ๆ ค่ะ
และเขาก็ออกเดินทางมาจนถึงจีนนะคะ
แน่นอนว่าเขาก็เขียนบันทึกการเดินทางเอาไว้
ดังนั้นนี่ก็เป็นหลักฐานทางประวัติศาสตร์ที่สำคัญเรื่องนึงค่ะ
ส่วนฝั่งอังกฤษนะคะก็เกิดเหตุการณ์สำคัญขึ้นเช่นกันค่ะ
นั่นก็คือกฎบัตร Magna Carta นะคะ
เป็นครั้งแรกที่พระมหากษัตริย์อังกฤษเนี่ย
โดนจำกัดสิทธิบางอย่างให้อยู่ภายใต้กฎหมายค่ะ
ถัดไปที่คริสต์ศตวรรษที่ 14 นะคะ
ฝั่งจีนกำลังเริ่มเขียนนิยายเรื่องนึงอยู่ค่ะ
ซึ่งจะเป็นนิยายเรื่องที่มีชื่อเสียงระดับโลกเลยทีเดียวนะคะ
เรื่องนั่นก็คือ Romance of the Three Kingdoms นะคะ
หรือว่าเรื่อง สามก๊ก นั่นเอง
ต้องบอกว่าประวัติศาสตร์เกิดก่อนหน้านี้
แต่ว่านิยายตามมาทีหลังนะคะ
ส่วนอังกฤษเนี่ยนะคะก็กำลังเริ่มเกิด
สงครามร้อยปีระหว่างอังกฤษกับฝรั่งเศสขึ้นค่ะ
และอีกหนึ่งเหตุการณ์ที่สำคัญมาก ๆ ที่เกิดขึ้น
เรียกได้ว่าทั่วยุโรป
นั่นก็คือเหตุการณ์ Black Death หรือว่า
กาฬโรคระบาดในยุโรปนั่นเองค่ะ
ซึ่งจากเหตุการณ์นี้ก็ทำให้ชาวยุโรปนะคะ
ตายไปประมาณ 40% ของประชากรที่มีทั้งหมดนะคะ
ส่วนใครที่สนใจเกาหลีนะคะ
ตอนนี้คือยุคเริ่มต้นของราชวงศ์โชซอนค่ะ
จากเหตุการณ์ทั้งหมดนี้ค่ะ ทำให้ยุโรปเนี่ย
เข้าสู่ยุคสมัยใหม่ค่ะ นั่นก็คือ
The Modern Age นั่นเองนะคะ
ในคริสต์ศตวรรษที่ 15 ค่ะ
เกิดเหตุการณ์ฟื้นฟูศิลปวิทยาการนะคะ
หรือว่า Renaissance นั่นเอง
ซึ่งทำให้ยุคกลางสิ้นสุดไปนะ
ส่วนฝั่งจีนนี่ก็เปลี่ยนสมัยเหมือนกันนะคะ
สิ้นสุดราชวงศ์หยวนเข้าสู่ราชวงศ์หมิงค่ะ
และในช่วงนี้เองก็มีขันธีคนสำคัญคนนึงของจีนนะคะ
เดินทางไปทั่วโลกผ่านทางเรือค่ะ
นั่นก็คือ ขันธีเจิ้งเหอ นั่นเองนะคะ
สำหรับคนที่ชื่นชอบเกาหลีนะคะ
ช่วงเวลานี้คือช่วงเวลาที่พระเจ้าเซจงมหาราช
ประดิษฐ์อักษรฮันกึล
ส่วนญี่ปุ่นเนี่ยเข้าสู่สงครามโอนิน
ซึ่งเป็นที่มาของยุคเซ็นโงคุค่ะ
ในยุโรปเกิดคนสำคัญคนนึงค่ะ นั่นก็คือ
Johannes Gutenberg นั่นเอง
เขาเป็นคนที่ประดิษฐ์เครื่องพิมพ์แบบใหม่ขึ้นมานะคะ
ดังนั้นยุโรปเริ่มพิมพ์หนังสือกันแล้วค่ะ
ส่วนอังกฤษกับฝรั่งเศสนี่เพิ่งจะจบสงครามร้อยปีลงนะคะ
และกรุงคอนสแตนติโนเปิลก็ตกเป็นของ
จักรวรรดิออตโตมันเติร์กของมุสลิมค่ะ
ทำให้ชาวยุโรปไม่สามารถเดินทางไปค้าขายกับอินเดีย
ผ่านทางบกได้นะคะ
ยุโรปจึงเข้าสู่ยุคการเดินทางสำรวจทางน้ำ
หนึ่งในนั้นก็คือคริสโตเฟอร์ โคลัมบัส
ที่พยายามจะเดินทางไปอินเดีย แต่ดันค้นพบโลกใหม่
ก็คือทวีปอเมริกาแทนค่ะ
ซึ่งในตอนนั้นในอเมริกาใต้เนี่ย
ก็มีอาณาจักรอินคากำลังรุ่งเรืองอยู่นะคะ
และจากเหตุการณ์ทั้งหมดนี้นะคะก็ทำให้สเปนกับโปรตุเกส
ซึ่งถือว่าเป็นเจ้าแห่งการเดินเรือในยุคนั้นเนี่ย
เซ็นสัญญาแบ่งโลกนอกยุโรปกันค่ะ
ประมาณว่า อะ ครึ่งนึงทางนี้เป็นของเธอ
ครึ่งนึงทางนี้เป็นของฉันนะ
ในคริสต์ศตวรรษที่ 16 ค่ะ
เกิดศาสนาสำคัญอีกศาสนานึงของโลกขึ้นนะคะ
นั่นก็คือ ศาสนาซิกข์ นั่นเอง
ช่วงนี้เกิดสิ่งที่มีชื่อเสียงของโลกขึ้นคือ
ไมเคิลแองเจโลกำลังเริ่มแกะสลักรูปปั้นเดวิด
และลีโอนาร์โด ดา วินชีเริ่มวาดรูปโมนาลิซาค่ะ
อีกเรื่องนึงที่น่าเศร้ามาก ๆ ที่เกิดขึ้นในช่วงนี้นะคะก็คือ
เริ่มมีทาสแอฟริกันคนแรกในทวีปอเมริกาค่ะ
และฝั่งยุโรปเองนะคะก็วุ่นวายค่ะ
เพราะว่ามาร์ติน ลูเธอร์เกิดโวยวายไม่พอใจคาทอลิกขึ้นมา
จนกระทั่งศาสนาคริสต์แตกเป็น
นิกายโปรเตสแตนต์ในที่สุดนะคะ
ส่วนฝั่งอังกฤษนี่ก็โวยวายไม่แพ้กันนะคะ
เพราะว่าร่วมสมัยกับพระเจ้าเฮนรีที่ 8 ค่ะ
ทำให้เกิด The Church of England หรือว่า
นิกายแองกลิคัน
ต่อจากสมัยพระเจ้าเฮนรีที่ 8 มาไม่นานก็คือสมัยของ
ควีนเอลิซาเบธที่ 1 ค่ะ
ซึ่งเป็นยุครุ่งเรืองของกองเรืออังกฤษนะคะ
ในยุคสมัยของควีนเอลิซาเบธที่ 1 เนี่ย
ก็เกิดกวีคนสำคัญของโลกขึ้นนะคะ
นั่นก็คือ วิลเลียม เชกสเปียร์ นั่นเอง
คนที่แต่ง Romeo & Juliet นะคะ
ในส่วนของคาทอลิกเอง
Pope Gregory XIII ก็เพิ่งจะประกาศใช้ปฏิทินเกรกอเรียน
ที่เราใช้ถึงปัจจุบันค่ะ
ในช่วงศตวรรษที่ 16 เช่นเดียวกันเนี่ยนะคะ
ฝั่งอียิปต์ก็ปั่นป่วนค่ะ เพราะว่าโดนจักรวรรดิออตโตมัน
ซึ่งเป็นจักรวรรดิมุสลิมเนี่ย เข้าถือครอง
ก็เรียกได้ว่ามุสลิมค่อนข้างมีอำนาจในยุคนั้นนะคะ
เท่านั้นยังไม่พอนะคะ ฝั่งอินเดียก็เข้าสู่ยุคสมัยของ
ราชวงศ์โมกุล ของพระเจ้าอักบาร์มหาราช
ข้ามมาที่ญี่ปุ่น ตอนนี้นะคะอยู่ในยุคเซ็นโงคุ
แล้วก็เป็นช่วงเวลาที่โอดะ โนบุนากะ
ขึ้นมีอำนาจเต็มที่ค่ะ
ซึ่งตรงกับการเสียกรุงครั้งที่ 1 ของอยุธยาของเรานะคะ
ฝั่งตะวันตกนี่ก็วุ่นวายไม่แพ้กันค่ะ
เพราะว่าชาวตะวันตกนี่เดินทางกันว่อนทั่วโลกนะคะ
สเปนเนี่ยเดินทางไปที่อเมริกาใต้
ก็ไปยึดอาณาจักรอินคา
และแล้วนะคะเราก็เดินทางมาถึง
ช่วงต้นของคริสต์ศตวรรษที่ 17 ค่ะ
ในช่วงเวลานี้นะคะ ญี่ปุ่นออกจากยุคเซ็นโงคุเข้าสู่ยุคเอโดะค่ะ
ส่วนจีนเนี่ยกำลังโดนแมนจูรุกรานอยู่นะคะ
ฝั่งตะวันตกเนี่ยนะคะ เดินทางค้าขายกันว่อนไปทั่วเลยค่ะ
เกิดบริษัท East India Company นะคะ
ซึ่งแต่ละประเทศก็จะมีของตัวเองนะ
โปรตุเกสนี่เริ่มส่งกำลังทหารมาตั้งที่บริเวณมะละกานะคะ
ฝั่งอังกฤษนี่ก็ East India Company ก็
เดินทางค้าขายไปทั่วค่ะ
เช่นเดียวกับอีกชนชาตินึงนะคะ
ซึ่งมี East India Company แล้วก็บอกได้เลยว่า
เป็นยุครุ่งเรืองของเขาเลยค่ะ นั่นก็คือ
ดัตช์ หรือว่า ฮอลันดา นั่นเองนะคะ
ซึ่งฮอลันดานี่ก็เดินทางค้าขายทั่วมาจนกระทั่งมาถึง
กรุงศรีอยุธยา
ในขณะเดียวกันนะคะที่รัสเซีย
ราชวงศ์โรมานอฟนี่ก็เพิ่งจะก่อร่างสร้างตัวขึ้นค่ะ
และในเวลาเดียวกันก็มีอีกอย่างนึงเริ่มขึ้นเหมือนกันนะคะ
นั่นก็คือ ทัชมาฮาลกำลังเริ่มสร้างค่ะ
ส่วนในช่วงกลางคริสต์ศตวรรษที่ 17 นะคะ
เป็นช่วงเวลาที่ญี่ปุ่นปิดประเทศ
เริ่มไม่ค้าขายกับประเทศอื่นค่ะ
และในเวลาเดียวกันที่ตะวันตกนะคะ
ก็มีพระมหากษัตริย์องค์สำคัญพระองค์นึง
ขึ้นปกครองค่ะ นั่นก็คือ
พระเจ้าหลุยส์ที่ 14 นะคะ
ซึ่งเป็นคนที่สร้างวังแวร์ซายยิ่งใหญ่อลังการมาก ๆ นะคะ
และช่วงเวลาเดียวกันนี้เองก็คือตรงกับช่วงเวลาของ
สมเด็จพระนารายณ์มหาราชของกรุงศรีอยุธยาค่ะ
ก็เป็นช่วงที่ส่งเจ้าพระยาโกษาธิบดีปาน
เดินทางไปเป็นราชทูตที่แวร์ซายนั่นเองค่ะ
ที่จีนค่ะ แมนจูก็สามารถโค่นล้ม
ราชวงศ์หมิงของชาวฮั่นได้สำเร็จนะคะ
แล้วก็ก่อตั้งราชวงศ์ชิงขึ้นค่ะ
ในช่วงปลายศตวรรษที่ 17 นะคะ
เกิดเหตุการณ์ที่ชาวไทยรู้จักกันดีค่ะ ก็คือเหตุการณ์
ปฏิวัติล้มล้างการปกครองนะคะ
เข้าสู่ราชวงศ์บ้านพลูหลวง
ก็คือสิ้นสุดยุคสมัยของสมเด็จพระนารายณ์มหาราชน่ะนะ
แต่ฝรั่งจะรู้จักกันดีในชื่อ
Siamese Revolution ค่ะ
ก็คือช่วงเวลาที่ชาวสยามเนี่ย
ล้มล้างอำนาจของชาวฝรั่งเศสที่อยู่เหนือสยามนะคะแล้วก็
แล้วก็ขับไล่ชาวตะวันตกออกจากสยามไปค่ะ
ในช่วงเวลาเดียวกันนั้นเองค่ะ
เซอร์ไอแซก นิวตันก็ค้นพบแรงโน้มถ่วงนะคะ
และค้นพบกฎการเคลื่อนที่ของนิวตัน 3 ข้อค่ะ
เพราะว่าในยุโรปช่วงนั้นค่ะ เกิดการปฏิวัติวิทยาศาสตร์นะคะ
เป็นช่วงเวลาที่ชาวตะวันตกเนี่ย
เริ่มเอาวิทยาศาสตร์ไปตอบโจทย์ต่าง ๆ
ในชีวิตประจำวันมากขึ้นนะคะ ก็ทำให้
เกิดการพัฒนาอย่างรวดเร็วค่ะ
พร้อม ๆ กันนี้นะคะก็มีคนสำคัญอีกคนนึง
ชื่อว่า จอห์น ล็อก ค่ะ
เขาคนนี้คือบิดาแห่งประชาธิปไตยค่ะ
เขาตีพิมพ์ผลงานที่มีความเชื่อว่า
ผู้ที่อยู่เหนือปกครองจะต้องได้รับ
การยอมรับจากผู้ใต้ปกครองนะคะ
ช่วงต้นคริสต์ศตวรรษที่ 18 ค่ะ
เกิดเหตุการณ์สำคัญทางธรรมชาติขึ้น นั่นก็คือ
ภูเขาไฟฟูจินะคะ
ระเบิดครั้งแรกในรอบ 10,000 ปีค่ะทุกคน
ส่วนกลางคริสต์ศตวรรษที่ 18 นะคะ
บอกเลยว่าฝั่งอังกฤษจี๊ดจ๊าดมากค่ะ
เพราะว่าเกิดการปฏิวัติอุตสาหกรรมขึ้นนะคะ
ทำให้การผลิตของอะไรต่าง ๆ เนี่ย
เปลี่ยนแปลงไปแล้วก็พลิกโฉมโลกเลยทีเดียวค่ะ
มีชาวอังกฤษคนนึง ชื่อว่า กัปตันเจมส์ คุก นะคะ
เป็นกัปตันเรือค่ะ
เดินทางออกสำรวจโลกแล้วก็ค้นพบ
ออสเตรเลียแล้วก็นิวซีแลนด์นะคะ
ส่วนฝั่งสยามของเรา ตอนนั้นเรากำลัง
เสียกรุงครั้งที่ 2 กันอยู่นะคะ
ปลายคริสต์ศตวรรษที่ 18 นะคะ
เกิดเหตุการณ์ที่บริษัท East India Company
พยายามจะลักลอบขนฝิ่นเข้าไปที่จีนค่ะ
ส่วนฝั่งที่อเมริกาหรือว่าที่โลกใหม่เนี่ยนะคะ
ก็เป็นช่วงเวลาที่พวกชาวโลกใหม่เนี่ย เริ่มรู้สึกว่า
ทำไมฉันจะต้องยอมรับอำนาจของอังกฤษด้วยนะคะ
ดังนั้นก็เลยเกิดเหตุการณ์ Boston Tea Party ค่ะ
ทำให้สหรัฐอเมริกาเนี่ยนะคะ ประกาศอิสรภาพค่ะ
และจอร์จ วอชิงตันก็ขึ้นเป็น
ประธานาธิบดีสหรัฐอเมริกาคนแรกนะคะ
และกัปตันเจมส์ คุกของเรานะคะ
คนที่เจอนิวซีแลนด์กับออสเตรเลียก็เดินทางต่อค่ะ
และถือเป็นชาวตะวันตกคนแรก
ที่เดินทางไปจนถึงเกาะฮาวายนะคะ
อย่างไรก็ตามค่ะ ด้วยความขัดแย้งกับชาวพื้นเมืองนะคะ
สุดท้ายกัปตันเจมส์ คุกก็เลย
โดนชาวพื้นเมืองฆ่าตายที่เกาะฮาวายนี่แหละค่ะ
และแน่นอนนะคะในช่วงเวลานี้
ก็เกิดเหตุการณ์สำคัญของโลกขึ้นอย่างนึง นั่นก็คือ
ที่ฝรั่งเศสเกิดการปฏิวัติฝรั่งเศสนะคะ
ทำให้ฝรั่งเศสเปลี่ยนแปลงระบอบการปกครอง
มาเป็นระบอบสาธารณรัฐค่ะ
เหตุการณ์นี้ตรงกับสมัยรัชกาลที่ 1 ของกรุงรัตนโกสินทร์นะคะ
ช่วงต้นคริสต์ศตวรรษที่ 19 ค่ะ
บริษัท East India Company ของอังกฤษเนี่ยนะคะ
มีบทบาทสูงมากค่ะ เพราะว่าเริ่มไปมีอิทธิพลเหนืออียิปต์
เริ่มยึดพม่านะคะ
และเท่านั้นยังไม่พอค่ะ
ก็มีการตั้งสิงคโปร์ขึ้นนะคะ
ในช่วงเวลานี้เอง อังกฤษกับอเมริกาเนี่ย
ก็เลิกรบกันประมาณว่า
เออ จะเอาเอกราชก็เอกราชไป ฉันยอมแพ้แล้วนะ
แต่จากเหตุการณ์นี้ค่ะ แม้ว่าอังกฤษกับอเมริกาจะเสมอกันนะ
แต่มีคนนึงที่เสียประโยชน์หนักมาก นั่นก็คือ
Native Americans นะคะหรือว่าชนพื้นเมือง
ที่อยู่บริเวณอเมริกาเดิม
สูญเสียอำนาจไปเสียอย่างนั้นเลย
และในช่วงเวลานี้เองนะคะ
ก็คือช่วงเวลาที่อังกฤษประกาศว่า
การค้าทาสผิดกฎหมายค่ะ
ส่วนในฝรั่งเศสเนี่ยนะคะ
นโปเลียน โบนาปาร์ต ขึ้นสู่อำนาจค่ะ
แล้วก็รบแพ้อะไรต่าง ๆ
ทำให้สูญเสียอำนาจไปอย่างรวดเร็วเช่นเดียวกันนะคะ
ช่วงเวลานี้คือช่วงเวลาที่ Beethoven มีชื่อเสียงค่ะ
ซึ่งทั้งหมดนี้นะคะตรงกับช่วงยุคสมัย
รัชกาลที่ 3 ของไทยค่ะ
ส่วนกลางคริสต์ศตวรรษที่ 19 เนี่ยนะคะ
อังกฤษเข้าสู่ยุครุ่งเรืองเต็มที่ค่ะ
นั่นก็คือสมัยของควีนวิกตอเรีย
ซึ่งในช่วงเวลานี้ก็จะตรงกับช่วงประมาณ
รัชกาลที่ 4 ถึงรัชกาลที่ 5 ของไทยค่ะ
ช่วงเวลาเดียวกันของจีนนะคะ
จีนกับอังกฤษมีปัญหากันค่ะ เรียกว่า สงครามฝิ่น
ผลจากเหตุการณ์นี้ทำให้เกาะฮ่องกง
ตกอยู่ภายใต้การปกครองของอังกฤษ
และในช่วงเวลานี้นะคะ ต้องยกให้อังกฤษเขาเลย
เพราะว่าเขาทำหลายอย่างจริง ๆ ไม่ว่าจะเป็น
สร้างรถไฟใต้ดินสายแรก แล้วก็ยังไม่พอค่ะ
เป็นช่วงเวลาที่อังกฤษเข้าไปยึดอินเดียนะคะ
ช่วงเวลานี้เป็นช่วงเวลาที่ชาลส์ ดาร์วินนะคะ
ตีพิมพ์ผลงานเกี่ยวกับทฤษฎีวิวัฒนาการมนุษย์ค่ะ
ส่วนในอเมริกานี่ก็วุ่นวายไม่แพ้กันค่ะ
เพราะว่าเกิดสงครามกลางเมืองขึ้นนะคะ
ในยุคของอับราฮัม ลินคอล์นที่เป็นประธานาธิบดีค่ะ
และในเวลานี้เองนะคะ ฝรั่งเศสก็เริ่มสนใจ
เอเชียตะวันออกเฉียงใต้ โดยเริ่มยึดจากเขมรค่ะ
ส่วนปลายคริสต์ศตวรรษที่ 19 นะคะ
บอกเลยว่าญี่ปุ่นจี๊ดจ๊าดมากค่ะ
เพราะว่าเกิดการปฏิวัติเมจินะคะ
ทำให้ญี่ปุ่นเจริญก้าวหน้าอย่างรวดเร็วค่ะ
อเมริกานี่ตัดสินใจถูกมาก ๆ นะคะ
เพราะว่าเป็นช่วงเวลาที่อเมริกา
ตัดสินใจซื้อดินแดนอลาสกาจากรัสเซียค่ะ
และในช่วงเวลาเดียวกันนี้เองนะคะ
ก็เป็นช่วงเวลาที่เปิดคลองสำคัญคลองนึงของโลกค่ะ
นั่นก็คือ คลองสุเอซ นะคะ เชื่อมระหว่าง
ทะเลแดงกับทะเลเมดิเตอร์เรเนียนค่ะ
ทำให้ยุโรป เอเชียตะวันตก แล้วก็แอฟริกานะคะ
เดินทางกันง่ายขึ้นเยอะเลย
ช่วงเวลานี้เป็นช่วงเวลาที่เกิด
อะไรสำคัญ ๆ เกิดขึ้นเพียบเลย ได้แก่
โทมัส อัลวา เอดิสันนะคะ ทดลองหลอดไฟหลอดแรก
หลุยส์ ปาสเตอร์เริ่มทดลองวัคซีน
เทพีเสรีภาพกับหอไอเฟลก็เริ่มสร้าง
เริ่มผลิตโคคาโคล่า
เซอร์อาเธอร์ โคนัน ดอยล์ก็เขียนเชอร์ล็อก โฮล์มส์
รวมไปถึงแวนโก๊ะก็วาดภาพอยู่ในช่วงเวลานี้เช่นเดียวกันนะคะ
นอกจากนี้นะคะในช่วงเวลานี้เองก็เป็นช่วงเวลาที่
โอลิมปิกเริ่มกลับมาจัดขึ้นอีกครั้งนึงค่ะ
และอีกอย่างนึงที่เกิดขึ้นนะคะก็คือ
พระนางซูสีไทเฮาขึ้นสู่อำนาจค่ะ
ทั้งหมดนี้นะคะตรงกับเวลาประมาณ
รัชกาลที่ 6 ของไทยนั่นเองนะคะ
ไปที่ต้นคริสต์ศตวรรษที่ 20 ค่ะ
ในเวลานี้เองนะคะ ไอน์สไตน์เริ่มนำเสนอทฤษฎีสัมพัทธภาพ
พร้อม ๆ กับที่เกิดกบฏยังเติร์กนะคะในจักรวรรดิออตโตมัน
ส่วนในจีนเนี่ยนะคะ ช่วงเวลานี้คือช่วงเวลาที่
ปูยีนะคะ จักรพรรดิองค์สุดท้ายของจีน
ขึ้นสู่อำนาจค่ะ แต่ว่า
ขึ้นไปได้ไม่เท่าไหร่ก็เกิดกบฏซินไฮ่นะคะ
ทำให้สิ้นสุดการปกครองระบอบกษัตริย์ในจีนค่ะ
ในช่วงเวลานี้เกิดเหตุการณ์สำคัญของโลกเยอะมากค่ะ
ไล่จากที่สำคัญที่สุดเลยนะก็คือ
เกิดสงครามโลกครั้งที่ 1 นะคะ
นอกจากนั้นนะคะ สิ่งที่ตามมาจากสงครามโลกก็คือ
ปฏิวัติรัสเซีย ปฏิวัติเยอรมัน
เกิดไข้หวัดใหญ่สเปนที่คนติดไปถึง
1 ใน 3 ของโลก
แล้วก็ฆ่าคนไปประมาณ 50 ล้านคนนะคะ
เรียกได้ว่าเหตุการณ์ใหญ่มากจริง ๆ
หลังจบสงครามโลกครั้งที่ 1 ค่ะ
ก็เกิดสนธิสัญญาแวร์ซายนะคะ
ซึ่งจะนำไปสู่สงครามโลกครั้งที่ 2 ต่อมาค่ะ
ทั้งหมดนี้ก็ยังอยู่ในสมัยรัชกาลที่ 6 ของไทยเหมือนเดิมค่ะ
ถัดไปที่กลางคริสต์ศตวรรษที่ 20 นะคะ
เกริ่นไปแล้วเรียบร้อย ช่วงนี้เป็นช่วงที่เกิด
สงครามโลกครั้งที่ 2 ขึ้นค่ะ
และสงครามโลกครั้งที่ 2 นะคะก็จบไปพร้อม ๆ กับ
เหตุการณ์สำคัญของโลกก็คือ อดอล์ฟ ฮิตเลอร์ตายนะคะ
แล้วก็เกิดระเบิดปรมาณูขึ้น
ที่ฮิโรชิม่าแล้วก็นางาซากิในญี่ปุ่นค่ะ
รวมถึงเหตุการณ์ Pearl Harbor
ก็อยู่ช่วงเวลานี้เช่นเดียวกันนะคะ
ที่สำคัญนะคะ จากเหตุการณ์นี้ทำให้
เกาหลี อินโดนีเซีย อินเดีย ปากีสถาน
แล้วก็อีกหลายประเทศในโลกได้รับเอกราชของตัวเองนะคะ
หลังจากผ่านพ้นยุคล่าอาณานิคมมาค่ะ
นอกจากนี้นะคะก็เป็นช่วงเวลาที่
ครั้งแรกเลยที่มนุษย์ได้เห็นภาพของโลก
ด้วยตาของตัวเองค่ะ เพราะว่า
เกิดการถ่ายภาพโลกจากบนยานอวกาศเป็นครั้งแรกนะคะ
เพราะช่วงนี้สหภาพโซเวียตกับสหรัฐอเมริกา
เริ่มแข่งขันด้านอวกาศกันค่ะ
โดยเริ่มจากรัสเซียปล่อยยานสปุตนิก 1 นะคะ
สู่ชั้นบรรยากาศก่อนเลย
ในช่วงเวลาเดียวกันนี้เองนะคะ
รัชกาลที่ 9 ของไทยก็ขึ้นครองราชย์ค่ะ
ส่วนสหรัฐอเมริกานี่ดำเนินนโยบาย
ต่อต้านคอมมิวนิสต์เต็มที่เลย
ดังนั้นนะคะก็เลยส่งผลให้โลกของเราเนี่ย
เข้าสู่ยุคสงครามเย็นค่ะ
ช่วงเวลานี้ก็เกิดเหตุการณ์สำคัญเยอะมากนะ
ไม่ว่าจะเป็นมหาตมา คานธีโดนสังหาร
เกิดสงครามเวียดนาม
มีเหตุการณ์ที่เป็นเหตุการณ์ย่อย
ในสงครามเย็นเยอะแยะเต็มไปหมดนะคะ
ขออนุญาตไม่ลงลึกตรงนี้
รวมถึงการค้นพบโรคเอดส์ครั้งแรกของโลก
ก็เกิดขึ้นในช่วงเวลานี้นี่ล่ะค่ะ
แล้วก็มีเหตุการณ์นึงน่ารัก ๆ นะคะ นั่นก็คือ
The Beatles ตั้งวงยุคนี้ค่ะ
หลังจากนี้นะคะ เราจะไปกันอย่างรวดเร็วค่ะ
เพราะว่าเกิดเหตุการณ์ที่สิงคโปร์ได้รับเอกราช
เกิดเหตุการณ์ปฏิวัติวัฒนธรรมในจีน
เกิดการก่อตั้งอาเซียน
เกิดก้าวแรกของมนุษย์บนดวงจันทร์นะคะ
ก็เหตุการณ์อะพอลโล 11 อะนะ
ที่นีล อาร์มสตรองเหยียบดวงจันทร์
เกิดสงครามกลางเมืองเขมร
แต่ว่าสงครามเวียดนามก็จบลงไป
เกิดแอปเปิลคอมพิวเตอร์ขึ้นครั้งแรกของโลก
ในปีเดียวกับที่เหมาเจ๋อตุงตายนะคะ
และในอีกไม่กี่ปีถัดมา
จีนก็เริ่มนโยบายลูกคนเดียวค่ะ
ถัดไปอีก 2 ปีนะคะ เจ้าฟ้าชายชาลส์เนี่ย
แต่งงานกับไดอาน่านะคะ Princess of Wales
และไม่กี่ปีถัดมาค่ะ
ก็คือเหตุการณ์ที่วง Queen นะคะ
ขึ้นแสดงบนเวที Live Aid ค่ะ
ถัดจากนั้นอีก 3 ปีนะคะ
ก็เป็นช่วงเวลาที่โลกดีใจค่ะ เพราะว่า
สิ้นสุดสงครามอิรัก-อิหร่านนะคะ
ก็เป็นการรบกันที่เดือดพอควรเลยนะ
หลังจากสิ้นสุดสงครามอิรัก-อิหร่านได้ 1 ปีนะคะ
เกิดเหตุการณ์สำคัญค่ะ นั่นก็คือเหตุการณ์
ทลายกำแพงเบอร์ลินนะคะ รวมถึง
การเดินขบวนที่จัตุรัสเทียนอันเหมินค่ะ
และตามมาด้วยเหตุการณ์
การล่มสลายของสหภาพโซเวียตนะคะ
ซึ่งทำให้สงครามเย็นสิ้นสุดลงในปีค.ศ. 1991 ค่ะ
พร้อม ๆ กันนี้นะคะ เว็บไซต์แรกของโลกที่เปิดให้คนทั่วไปใช้
ก็โดนเอาขึ้นอินเทอร์เน็ตเป็นครั้งแรกค่ะ
หลังจากนั้นในปีค.ศ. 1995 นะคะ
เกิดการก่อตั้งองค์การการค้าโลก
พร้อม ๆ กับที่
เกิดเหตุการณ์แผ่นดินไหวครั้งใหญ่
ในญี่ปุ่นนะคะ แถวโกเบ
ซึ่งทำให้คนตายไปถึง 6,000 คนเลยทีเดียวนะคะ
ถัดไปอีก 2 ปีเนี่ยเป็นปีที่
เกิดเหตุการณ์สำคัญของโลกขึ้นเยอะมาก
ได้แก่ อังกฤษคืนฮ่องกงให้กับจีนนะคะ
พร้อมกับที่ Diana Princess of Wales
ประสบอุบัติเหตุทางรถยนต์แล้วก็สิ้นพระชนม์ค่ะ
ส่วนในไทยนี่ก็ไม่น้อยหน้าเลยนะคะ
เรียกได้ว่าระดับโลกค่ะ เพราะว่าในปีนี้คือปีที่
เกิดวิกฤตต้มยำกุ้งนะคะ
ทำให้เศรษฐกิจของไทยล้ม
แล้วก็ล้มเป็นโดมิโนไปทั่วโลกเลยค่ะ
1 ปีถัดไปนะคะ เกิดสิ่งที่ทำให้ชีวิตของเรา
เปลี่ยนมาจนถึงทุกวันนี้ก็คือ
การก่อตั้ง Google ค่ะ
ในปีค.ศ. 1999 นะคะ
เกิดเหตุการณ์ที่คนทั่วโลกหวาดกลัว
เหตุการณ์ที่เรียกว่า Y2K ค่ะว่า
เฮ้ย เข้าสู่ปี 2000 แล้วจะเป็นอะไรรึเปล่านะ
แต่เมื่อปี 2000 มาถึงจริง ๆ นะคะ
ทุกคนก็เข้าสู่คริสต์ศตวรรษที่ 21 อย่างสวยงามค่ะ
พร้อม ๆ กับที่สถานีอวกาศนานาชาติเนี่ยนะคะ
เริ่มทำงานเป็นครั้งแรกค่ะ
ส่วนในปีค.ศ. 2001 เนี่ยนะคะ
ก็เกิดเหตุการณ์เศร้าขึ้นมาอีกครั้งนึงค่ะ
ก็คือเหตุการณ์ 911 นั่นเอง
ที่กลุ่มก่อการร้าย al-Qaeda (อัลกออิดะฮ์)
จี้เครื่องบินแล้วก็เอาไปถล่ม
ตึกเวิลด์เทรดเซ็นเตอร์ที่นิวยอร์กค่ะ
ทำให้สหรัฐอเมริกานะคะ
เริ่มสงครามกับอัฟกานิสถานตั้งแต่ปีนั้นนี่แหละค่ะ
2 ปีถัดมานะคะ ในปีค.ศ. 2003 ค่ะ
เกิดเหตุการณ์ที่สหรัฐอเมริกาเนี่ย
โจมตีอิรักนะคะ เพราะว่าก่อสงครามกับซัดดัม ฮุสเซนค่ะ
และในปีค.ศ. 2004 นะคะ
ก็เกิดแผ่นดินไหวครั้งใหญ่ในมหาสมุทรอินเดีย
ทำให้เกิดสึนามิซัดเข้าหลายประเทศนะคะ
รวมถึงทางตอนใต้ของประเทศไทยด้วยค่ะ
1 ปีหลังจากนั้นนะคะ เกิดการก่อตั้ง
เว็บไซต์ youtube.com นะคะ
ที่หลาย ๆ คนดูคลิปกันอยู่นี่แหละค่ะ
ถ้าไม่ได้ดูทาง Facebook อะนะ
3 ปีถัดไปนะคะ ในปีค.ศ. 2008 ค่ะ
เกิดเหตุการณ์ Hamburger Crisis
หรือว่าวิกฤตแฮมเบอร์เกอร์นะคะ
เกิดเศรษฐกิจตกต่ำทั่วโลกค่ะ
และในปีค.ศ. 2009 นะคะ
ก็มีบุคคลสำคัญคนนึงตายจากไปค่ะ นั่นก็คือ
ไมเคิล แจ็กสัน นั่นเอง
ส่วนในปีค.ศ. 2011 เนี่ยนะคะ
ก็เกิดแผ่นดินไหวขึ้นอีกครั้งนึงค่ะ
แล้วก็เกิดสึนามิที่ญี่ปุ่นนะคะ
ดังนั้นก็เลยเป็นจุดเริ่มต้นของเหตุการณ์
นิวเคลียร์ที่ฟุกุชิมะค่ะ
ส่วนในปีเดียวกันนี้นะคะ
สหรัฐฯ ก็ประกาศว่าสิ้นสุดสงครามอิรัก
พร้อม ๆ กับสตีฟ จอบส์ตายค่ะ
และแล้วนะคะในปีค.ศ. 2014 ค่ะ
ก็เกิดโรคระบาดครั้งใหญ่ของโลก นั่นก็คือ
อีโบล่านะคะ ระบาดในแอฟริกาค่ะ
ถัดไปอีก 1 ปีนะคะ
จีนประกาศว่านโยบายลูกคนเดียว
ที่ดำเนินมาถึง 35 ปีนี่สิ้นสุดได้แล้วจ้า
และในปีค.ศ. 2016 ค่ะ
ก็เกิดเหตุการณ์เลวร้ายขึ้นในโลกนะคะ
นั่นก็คือไวรัสซิก้าระบาดค่ะ
พร้อม ๆ กับที่
ประธานาธิบดีโดนัลด์ ทรัมป์นะคะ
ขึ้นเป็นประธานาธิบดีของสหรัฐอเมริกาค่ะ
ในปีค.ศ. 2018 ค่ะ
ผู้นำเกาหลีเหนือกับผู้นำสหรัฐอเมริกา
จับมือกันนะคะ เรียกได้ว่าเป็นภาพที่สวยงามมากจริง ๆ
ส่วนในไทยนี่ก็เกิดเหตุการณ์ที่ดังไปทั่วโลกเลยนะคะ
ก็คือเหตุการณ์ทีมหมูป่าติดถ้ำหลวงนั่นเองค่ะ
และในปีค.ศ. 2019 นะคะ ปีที่แล้วนี่เอง
ก็เป็นยุคสมัยที่ญี่ปุ่นสิ้นสุดยุคเฮย์เซย์ค่ะ เพราะว่า
สมเด็จพระจักรพรรดิอากิฮิโตะสละราชบัลลังก์ค่ะ
ทำให้มีสมเด็จพระจักรพรรดิองค์ใหม่ขึ้นปกครองญี่ปุ่นนะคะ
พร้อม ๆ กับที่เกิดเหตุเศร้าสลดอย่างนึงค่ะ
นั่นก็คือ มหาวิหารนอเทรอดามในฝรั่งเศส ไฟไหม้นะคะ
และแล้วในที่สุดเราก็มาถึงปีค.ศ. 2020
ที่เราเล่ากันอยู่ในวันนี้
ที่มีเหตุการณ์สำคัญทั่วโลก
ที่ทุกคนต้องรับรู้แน่นอน นั่นก็คือเหตุการณ์
Corona Virus หรือว่า COVID-19 เนี่ยนะคะ
ระบาดทั่วโลกค่ะ ทำให้ทุกคนนี่ปั่นป่วนวุ่นวายกันไปหมด
รวมถึงอีกเหตุการณ์สำคัญนึงที่เป็นที่มาของ
คลิปวิดีโอของเราในวันนี้นะคะ นั่นก็คือเหตุการณ์ที่
ช่อง Point of View ครบหนึ่งล้าน subscriber
เป็นอันสิ้นสุดคลิปวิดีโออันยาวนานของเรานะคะ
ประวัติศาสตร์มนุษยชาติถึงหนึ่งล้านปีค่ะ
เป็นยังไงบ้าง คลิปนี้ยาวนานจริง ๆ
ก็หวังว่าทุกคนจะเห็นภาพรวมของ
สถานการณ์โลกกันมากขึ้นนะคะ
ขอบคุณทุกคนจริง ๆ ที่ติดตามวิวมาจนถึงทุกวันนี้
ขอบคุณ ไม่รู้จะขอบคุณยังไงแล้วนะคะ
เอาเป็นว่าถ้าใครชื่นชอบคลิปนี้ก็อย่าลืม
กดไลก์เป็นกำลังใจให้วิว
แล้วก็กดแชร์เพื่อชวนเพื่อน ๆ มาดูด้วยกันค่ะ
มีความเห็นอะไรยังไง อยากดูตรงไหนเพิ่มเติม
อยากฟังเรื่องอะไรอีกก็คอมเมนต์มาได้นะคะ
สำหรับวันนี้ลาไปก่อนแล้วกันนะคะทุกคน
บ๊ายบาย
สวัสดีค่ะ
สารภาพค่ะทุกคน ตอนแรกตั้งใจว่าจะเล่า
ประวัติศาสตร์โลกหนึ่งล้านปีให้จบภายใน
10 นาทีเท่านั้นนะคะ แต่ว่า
ดูข้อมูลสิคะทุกคน แล้วรู้สึกว่าทุกเหตุการณ์มันล้วนเป็น
เหตุการณ์สำคัญทั้งนั้นเลย
รู้สึกว่าเฮ้ย มันพลาดไม่ได้ ทุกคนควรจะรู้เหตุการณ์นี้
ดังนั้นคลิปก็เลยยืดยาวแบบที่ทุกคนได้ดูตอนนี้นี่ล่ะค่ะ
ก็...เต็มอิ่มจุใจกันจริง ๆ นะคะ
เอาเป็นว่าชอบไม่ชอบยังไง คอมเมนต์บอกกันได้ค่ะ
เป็นคลิปที่ดูดพลังงานข้าพเจ้าไปเยอะมาก
แล้วก็เป็นคลิปที่สงสัยตัวเองว่า
ทำไปทำไม~
แต่ว่าก็สนุกดีนะ
ตอนทำนี่แอบสนุกกับตัวเองนะว่าแบบ
เฮ้ย เหตุการณ์นี้มันเกิดขึ้นพร้อมเหตุการณ์นี้
จริง ๆ เหรอ อะไรอย่างนี้นะคะ
เอาเป็นว่าช่างมันค่ะ นอกเรื่องมาไกลแล้ว
สำหรับวันนี้ลาไปก่อนแล้วกันนะคะทุกคน
ขอบคุณที่ติดตามกันมาจนถึงทุกวันนี้ค่ะ
ขอบคุณอีกครั้ง อีกครั้ง และอีกครั้งนะคะ
วันนี้ลาไปก่อนค่ะ
บ๊ายบาย
สวัสดีค่ะ